寄題陝府南溪兼簡孫何兄弟
作者：王禹偁
朝代：宋

paragraphs: 申湖在陝服，自昔名所重。
許昌遺唐律，人口尚傳誦。
舊迹固蓁莽，勝概猶出衆。
前年謫商於，過此方憂恐。
無暇濯溪泉，惻惻心甚痛。
量移遇恩宥，方寸稍放縱。
故人孫漢公，勤懇事迎送。
柅車得三宿，延我入溪洞。
春殘尚有蝶，夏首始見蝀。
朱櫻實頗繁，黄鳥聲亦哢。
地幽接府署，亭高瞰村壟。
縈砌水逶迤，入簷山巃嵷。
鯉翻自躍金，蝸曳燒餘汞。
石危君子介，筍亂小人勇。
虛凉集鷗鷺，爽塏無蚊蠓。
芰葉巧如剪，萍根密非種。
逕苔自斑駁，岸草互蓊菶。
官醖綠開瓶，時果青出籠。
醉中猛別後，依約似一夢。
唯愁當要路，時復棲闒茸。
解梁雖近山，墝埆費耕墥。
常風有盬南，日夕塵塕埲。
雲泉既遼遠，草樹非秀聳。
况茲炎蒸月，縶縛何所動。
緬懷八龍會，南溪與誰共。
棣萼本多才，甘棠應少訟。
枕簟與琴書，鴒原聊自奉。
篇章取李杜，講貫本姬孔。
古文閱韓柳，特策開晁董。
清吹席上來，當暑閉冰凍。
菱脆擘瓊枝，瓜甘浮蜜筩。
氣秋綠篠戰，露曉圓荷捧。
照湖小賀監，溪堂輕馬總。
此景且不同，此懷可長慟。
平生好泉石，况復官散冗。
近聞田紫微，漣水許就俸。
援例苟得請，申湖當入用。
終老占溪居，卧看秋泉湧。